תושבי באר שבע התמלאו התרגשות וגאווה החודש כשראו כי תושב העיר יצא צדיק! ישנם תושבים הידועים ביושר וההוגנות בחייהם ובעבודתם, אחד מהם הוא סמי כהן, שאף זכה לתואר צדיק בתכנית "יצאת צדיק" עם חיים אתגר.
סמי כהן, בן 54, נולד וחי בבאר שבע כל חייו. סמי הוא טכנאי דודים ואינסטלציה במקצועו ועוסק בתחום כבר מעל ל-22 שנים. יום אחד, הוא הגיע לביתה של לקוחה בעיר ולא ידע שהיום הזה ישנה את חייו. סמי תועד בעת ביצוע עבודתו לתכנית "יצאת צדיק" בקשת 12 המשודרת עם חיים אתגר.
"הגעתי לבית של אותה אישה אחרי שהיא קראה לי לתקן את הדוד, עליתי לגג לראות מה הבעיה, איבחנתי שהתרמוסטט היה שרוף, זיהיתי את התקלה ובדקתי הכל.. אחרי שראיתי שהכל בסדר לקחתי את התשלום. כמו שאני עושה בכל יום, כמו תמיד בעבודה. לא ידעתי שזה היה מצולם לתכנית", מספר לנו סמי. "אחרי שלושה חודשים פנו אליי, שאלו אותי אם אני עשיתי אז את הבדיקה הספציפית הזו ואמרתי שכן... קראו לי והעניקו לי מדליה על כך שיצאתי צדיק ועשיתי את העבודה כמו שצריך".
איך הרגשת כששמעת שיצאת צדיק?
"שמחתי מאוד, זה היה מרגש ומשמח. יש הרבה תגובות ואנשים שרוצים שאבוא ואעשה להם תיקונים ואעזור. כשאתה עובד ביושר אתה מרוויח. יושר, הגינות, טובת הלקוח אלו דברים שחשוב שנעבוד על פיהם, אנחנו נותנים שירות ללקוחות ואנשים וכאן כדי לעזור להם. התרגשתי מאוד כשקיבלתי את המדליה".
איך היו התגובות מהתושבים בעיר ואנשים שראו אותך בתכנית?
"תגובות מדהימות, כולם מפרגנים ושמחים, מתקשרים אלי גם אנשים מחוץ לעיר, אומרים לי כל הכבוד ושמחים בשבילי. זה כיף ואני שמח מאוד. חשוב לעשות עבודה הוגנת כמו שצריך, לחשוב על טובת הלקוח, עבודה זה ברכה וצריך לעשות את זה בצורה ישרה והוגנת ואני שמח על מה שיש לי. תמיד כשאני הולך אני שמח, אני שר, אני הולך באהבה, זו השמחה שלי".
עוד בתכנית, כשנפגש סמי עם חיים אתגר וקיבלת את המדליה והתעודה על עבודתו, אפשר היה לראות את ההתרגשות והשמחה על פניו. "אני מבסוט שיצאתי ואני תמיד צדיק, גם ככה, בלי... אני מודה לקדוש ברוך הוא שיצאתי צדיק. אני תמיד עובד ככה, בשיטה הישנה. יש אנשים "טמעים", רוצים להרוויח פי חמישה, פי שישה, רוצים להתעשר ישר, לא שבעים. אני, ברוך השם, תן לי להרוויח גם מאה שקל, אני אגיד תודה רבה".